K správe je pripojený pracovný dokument útvarov Komisie, v ktorom sa uvádzajú podrobnejšie informácie o vývoji opísanom v správe. V prílohe k pracovnému dokumentu útvarov Komisie poskytuje Komisia v súlade s požiadavkou akčného plánu informácie založené na aktualizovaných analýzach a štatistikách, ktoré sa týkajú možných migračných a bezpečnostných vplyvov, ktoré prinesie budúca liberalizácia vízového režimu pre ukrajinských občanov cestujúcich do EÚ, a to na základe informácií od príslušných agentúr EÚ a zainteresovaných strán. V posúdení vplyvu sú uvedené možné hlavné trendy v oblasti migrácie a v oblasti bezpečnosti. Vyplýva z neho, že EÚ je aj naďalej atraktívnou destináciou pre migrantov z Ukrajiny a že existujú potenciálne migračné a bezpečnostné problémy, ktoré treba monitorovať.

Komisia prijala piatu správu o pokroku Ukrajiny pri vykonávaní akčného plánu 8. mája 2015. V správe sa uvádza, že pokrok, ktorý ukrajinské orgány dosiahli pri vykonávaní druhej fázy akčného plánu je pozoruhodný. V súlade s metodikou opísanou v akčnom pláne Komisia zorganizovala hodnotenia na mieste za účasti odborníkov z členských štátov EÚ. K správe bolo priložené aj posúdenie možných migračných a bezpečnostných vplyvov, ktoré by priniesla budúca liberalizácia vízového režimu pre ukrajinských občanov cestujúcich do EÚ.

Ukrajinské orgány zabezpečili na hraničných priechodoch prístup do databáz Interpolu. V novembri bolo k databázam Interpolu pripojených 39 hraničných priechodov. Zvyšných 118 hraničných priechodov bude pripojených v roku 2016. Ukrajina podnikla ďalšie kroky v spolupráci v oblasti kontroly hraníc a hraničného dozoru so susednými krajinami, ktorá už fungovala celkom dobre. Na obdobie rokov 2016 – 2020 vypracovala Štátna pohraničná stráž novú koncepciu budúcej stratégie integrovaného riadenia hraníc. Teraz sa očakáva, že Štátna pohraničná stráž, ktorá vedie inkluzívny dialóg s ostatnými pohraničnými orgánmi a príslušnými subjektmi, predloží komplexný dokument, ktorý sa opiera o najlepšie príklady EÚ a rieši kľúčové otázky spolupráce a koordinácie medzi oddeleniami, orgánmi a kľúčové otázky medzinárodnej spolupráce a koordinácie.

2.3.1.2. Obchodovanie s ľuďmi

Ukrajina podnikla niekoľko významných krokov na vytvorenie politiky a prijatie opatrení v oblasti boja proti obchodovaniu s ľuďmi, a to prostredníctvom prijatia nového štátneho programu boja proti obchodovaniu s ľuďmi, ktorý má nadobudnúť účinnosť 1. januára 2016.

Ministerstvo sociálnej politiky konzultuje s ostatnými orgánmi a medzinárodnými organizáciami; práca na posúdení dôvodov zníženia počtu identifikovaných obetí a lepšom monitorovaní objavujúcich sa trendov však ešte nie je dokončená.

Počet identifikovaných obetí je aj naďalej veľmi nízky. Od 19. novembra priznali ukrajinské orgány status obete obchodovania s ľuďmi 140 osobám: 60 ženám, 59 mužom a 21 maloletým.

Ukrajinské orgány zaviedli formálny postup na identifikáciu obetí, ale táto identifikácia si vyžaduje, aby obete samé žiadali o identifikáciu. Vytvorený bol aj vnútroštátny mechanizmus na uľahčenie spolupráce medzi príslušnými orgánmi zapojenými do boja proti obchodovaniu s ľuďmi. Súčasný systém boja proti obchodovaniu s ľuďmi sa zameriava na Ukrajinu ako na krajinu pôvodu a formálne bolo identifikovaných len niekoľko zahraničných obetí obchodovania s ľuďmi. Viac pozornosti by sa malo venovať vnútornému obchodovaniu s ľuďmi, najmä v súvislosti s vnútorne vysídlenými osobami.

Musí sa ešte zaviesť systém monitorovania existujúceho akčného plánu, ako aj hodnotenie od roku 2016. Okrem iného by sa mala jasne vymedziť úloha mimovládnych organizácií a mali by sa vyčleniť dostatočné finančné prostriedky na ich účinné zapojenie. Zavedenie jednotného štatistického národného monitorovacieho systému by bolo pre Ukrajinu prínosné, pretože by sa zlepšila identifikácia obetí.

Ukrajinské orgány plánovali financovanie mimovládnych organizácií prostredníctvom národného referenčného mechanizmu. Odborná príprava úradníkov týkajúca sa ich úlohy a povinností v súvislosti s procesom identifikácie obetí sa zlepšila.

Referenčné kritérium v oblasti obchodovania s ľuďmi sa považuje za splnené.

2.3.1.3. Predchádzanie korupcii a boj proti nej